El Bonu, el feu y l’Alien
#000000
Tengo mui bones alcordances del primer Baldur’s Gate. Non, bonísimes. Taba de xugar a rol en mesa, sobre manera a Dungeons & Dragons, y reconocía dafechu tou aquel mundu que me poníen delantre. Amás, ente’l mio grupu d’amigos siempre me tocaba a min ser el master, nun había manera de qu’otru deprendiera les regles, conque me prestaba pola vida poder ser xugador y interpretar un lladruepu de bon corazón, o quiciabes un paladín faltosu. La verdá nun recuerdo si xugué a la segunda parte, porque me pilló nuna etapa más difícil, pero agora, cola salida d’esti herederu cuando yá soi paisanu, nun podía quedame ensin prebalu. Namás llevo unes hores, ye verdá, pero yá pueo contar qué me ta paeciendo.
#000002
De mano, el diseñador de personaxes, que ye lo primero que t’alcuentres, resultóme un poco probe. Y ye que nun pues tocar muncho les habilidaes del personaxe (desconozo si ye que na quinta edición del xuegu de mesa ficiéronlo asina de simple, pero dúldolo) y tampoco los rasgos físicos como sí tamos avezaos n’otros xuegos de pol estilu. Per otru llau, paezme que gasten muncha enerxía en babayaes, como ye la posibilidá de combinar xéneros hasta de cuatro maneres distintes (pues escoyer, independientemente unos d’otros, la identidá, el cuerpu, la voz y los xenitales). Nun me paez mui lóxico, la verdá, tener más variedá de xenitales que pone-y al personaxe que cares distintes. Y, quitante eso, d’aspectu namás pues escoyer los colores. Gran parte de los anuncios y de la espectación del públicu son pola mor d’estes foscures, como cuando punxeron l’avance nel que’l personaxe tien sexu con un osu (supongo que sedrá un druida cambiaformes, anque eso nun-y quita la zoofilia), pero paezme que nun ye’l xéneru o pelo menos el títulu de videoxuegu pa centrase neses chancies más propies de primaria (por ser xenerosos). Tará bien pal públicu preadolescente, supongo, pero esi, pelo menos ensin permisu paternu, no teórico nun podría comprar el xuegu.
#000003